19. schôdza NR SR - 4.deň - A. dopoludnia
Dátum: 2017-09-08
Poslanec: Beblavý, Miroslav (-)
Druh vystúpenia: Vystúpenie v rozprave

46. Ďakujem pekne. Vážený pán predsedajúci, vážené kolegyne, vážení kolegovia, dovoľte mi tiež na úvod oceniť pomerne hojnú účasť na tomto bode, ktorá je primeraná jeho dôležitosti. Na druhej strane dovoľte mi hneď na úvod povedať, že áno, sú návrhy, ktoré sú odborné, zložité a treba o nich diskutovať pomerne odborne a nestranícky v prospech tejto krajiny, ak si to ten návrh zaslúži. A potom sú návrhy, pri ktorých v skutočnosti toto všetko je nálepka úplne jednoduchého politikárčenia, musím povedať, že až primitívneho predvolebného politikárčenia a tie si žiadnu nadstranícku hlboko odbornú intelektuálnu debatu nezaslúžia. Tie si zaslúžia len jasné poukázanie na to a preukázanie toho, že sú to primitívne predvolebné politikárčenia toho, kto ich predkladá, pán Podmanický, pán Blanár. A dovoľte mi to povedať na tomto konkrétnom prípade. Predstavte si, že ste politická strana, ktorá takmer nepretržite vládne už od roku 2006 a predstavte si, že ešte v roku 2006 táto politická strana sľúbila diaľnicu hotovú do Košíc počas najbližších štyroch rokov. A teraz si predstavte, že ste sa nepomýlili ani o 50 % v tom čase dokončenia, ani o 100 % čase tom dokončenia, dokonca ani o 200 % čase tom dokončenia, ani o 300 %, ale ste sa pomýlili niekde okolo 350 až 400 % ohľadne času dokončenia. Pretože ste to sľúbili za štyri roky a súčasné odhady sú, že to bude hotové niekde za 17 až 20 rokov, to sú oficiálne stanoviská Národnej diaľničnej spoločnosti. A je možné, že to ani vtedy nebude, lebo sa to neustále zo strany vašich vlád posúva. Predstavte si len tento prúser sám o sebe, že v jednej z najvýznamnejších vecí, kvôli ktorej dneska chcete meniť ústavný zákon, ste neni schopní dodržať slovo o 350 až 400 %. Nie o 35, nie 3,5, ale o 350. Ale to nie je všetko. Predstavte si, že z tých stavieb, ktoré aktuálne staváte a ktoré ste si len pred pár rokmi v roku 2017 dali do plánu výstavby, meškajú takmer všetky okrem jednej. To znamená, že ani v aktuálnom období nie ste schopní stavať podľa plánov, ktoré ste si sami sebe schválili a keď, ako sami hovoríte, máte peňazí ako pliev. Predstavte si, že ste tak neschopní alebo tak v zajatí oligarchov, že tendrujete tieto stavby aj dvojnásobne drahšie oproti tomu, čo sa dokázalo v iných obdobiach, respektíve oproti tomu, ako to odhadujú nezávislí experti a že to robíte napríklad tým, že vypisujete nezmyselne obrovské tendre naraz, hoci inak meškáte o 350 %, len aby ste dosiahli, že si to firmy môžu pekne kartelovo rozdeliť. Predstavte si, že ste vláda a politická strana, ktorá takmer úplne zničila odborný potenciál Národnej diaľničnej spoločnosti a rozbili jej manažment na strednej a dokonca aj nižšej úrovni tak, že dneska nie je schopný zabezpečiť často ani základné technické fungovanie tejto firmy a predstavte si, že nemáte nič pripravené z dlhodobého hľadiska, aj keby ste mali peniaze, aj keby ste mali všetko, tak neviete stavať, ako poukazujú nezávislí experti, lebo nemáte čo. A predstavte si, že keby aj toto všetko nebola pravda, tak podľa nezávislých odhadov máte dosť dlhových bŕzd, teda pardon, dosť peňazí dlhovej brzdy, aby ste stavať mohli a dlhová brzda vás nijako nebrzdí v tomto. Predstavte si, že toto všetko je pravda, že máte na pleciach tento obrovský už viac ako desať rokov kumulujúci sa prúser toho, že nielenže neviete stavať diaľnice, ja už mám pocit, že už ani nechcete stavať diaľnice, jedine ak je to aspoň dvojnásobne predražené a u vašich kamarátov. A teraz čo s tým? Na jednu z vecí, čo som pochopil, odkedy tu v parlamente sedím oproti strane SMER, je, že strana SMER v takých situáciách hovorí, že najlepší je útek vpred. To znamená, že čím väčšia drzosť, tým väčší Adidas. Lebo normálny politik by to, keby sa mu už také niečo stalo, by to nejak zahmlil, nechal by tú tému bokom, išiel by sa venovať inému, sľúbil by štvrtý sociálny balíček alebo šiesty, ten by sa tiež nesplnil, o tom si môžme inokedy porozprávať, ale to by nebol SMER. SMER si hovorí, že čím väčšia jama, tým viac treba nad ňou postaviť pekný stan a to je to, čo sa deje v tomto prípade. Za tých okolností, samozrejme, to sa nedeje nám, v tejto miestnosti nesedí podľa mňa jediný človek, ktorý nie je v stave klinického spánku, ktorý si myslí, že naozaj SMER-u ide o dostavanie diaľnic a že tie všetky, 247 použití slova konštruktívny, je naozaj konštruktívne. Toto divadlo je určené ľuďom v jednotlivých vyšších územných celkoch, špeciálne na tom severoslovenskom, ktorému šéfuje pán župan, lebo keď neviete naozaj ľudí presvedčiť, keď neviete urobiť pre nich to, čo potrebujú, tak aj po jedenástich rokoch ešte im stále môžte sľubovať, pretože to je to najjednoduchšie, najlacnejšie a to je to, čo vám aj najlepšie ide. Je to vyslovene snaha o zneužitie ľudí. Je to stávka na to, že normálni bežní ľudia nemajú čas dekódovať toto vaše divadlo a aspoň časť z nich vám uverí. Ľudia naozaj nemajú čas sledovať momentálne politiku, na to si nás platia, aby sme robili v ich záujme, ale verím, že po jedenásť a pol roku už vedia dekódovať, kto vie a kto nevie stavať diaľnice a to, že vy neviete stavať diaľnice, je už úplne jasné a nie je to vecou dlhovej brzdy, je tiež úplne jasné. Takže z tohto pohľadu mi dovoľte povedať, že nebudem s vami odborne diskutovať o technických aspektoch stavby diaľnic, pretože to nemá zmysel. O čom s vami budem debatovať, je, že bola tu otázka, pán Kamenický ju zopakoval aspoň štyrikrát, že čo je alternatíva. No tak poviem vám, čo je alternatíva. Krátkodobá alternatíva je to, aby ste vymenili vedenie ministerstva dopravy, pôšt a telekomunikácií, menovite pána štátneho tajomníka Stromčeka, ktorého tam držíte už dlhé roky a ktorý výnimočne je veľmi zodpovedný za všetky tieto prúsery, ale vymeňte aj ministra, keďže zjavne nedokázal za ten čas, čo tam je, s tým nič zásadné urobiť. Postavte tam krízového manažéra, ktorého si konsenzuálne dohodnete s opozíciou, nemusíte s nami, dohodnite sa s OĽANO a so SaS tak, aby to bol všeobecne uznávaný krízový manažér a potom možno môžme rozprávať sa o tom, že sme aspoň na úrovni Drucker. Level Drucker tiež nie je nič moc, ale je to výrazne lepšie, ako zvyšok tohto vášho vládnutia, špeciálne to vládnutie na ministerstve dopravy. Kým niečo také neurobíte, prečo by mal niekto brať vážne všetky tieto vaše reči o konštruktívnom nadstraníckom opozično-koaličnom debatovaní v nejakom výbore, keď všetky kšefty si chcete robiť presne tak ako doteraz. A pokiaľ ide dlhodobo, napríklad k výstavbe diaľnic musím povedať, že je vidno jednu vec a to je to, že vám ide výnimočne dobre forma. Ale akonáhle dôjde na obsah, tak tie kvality idú hore, či dole, pardon. Keď sa pomýlim, tak aspoň vás s niečím poteším. Doteraz ste tu sedeli so zamrznutými tvárami, ale som rád, že aspoň táto chyba vám priniesla úsmev. Pán Blanár, vy ste sa asi tak zabávali, ako keď sme na výbore rokovali o tých vašich cétečkach, viete a takže tak. (Reakcia z pléna.) Ale pôjdem späť k veci. Glváč, Martin, podpredseda NR SR 47. Páni poslanci, poprosím kľud. Beblavý, Miroslav, poslanec NR SR 48. Ďakujem, pán predsedajúci. Poďme k veci. Dlhodobo vaša vláda predstiera, že keďže už nemá reálnu víziu a cieľ vládnuť, tak najprv predstiera, že je hrádzou proti extrémizmu, to už sa veľmi nepredstiera, tak teraz aspoň predstiera, že nemá alternatívu. To je to, čo teraz hovoríte, že ono je to v skutočnosti strašne smutné, lebo keď niekto hovorí, že vládnem, lebo nemám alternatívu, tak hovorí, že nemám čo ponúknuť, len to druhé je ešte horšie. Ja som to menšie zlo. A ja často v niečom aj súhlasím, lebo som kritický k lídrom niektorých opozičných strán a ich schopnosti naozaj dať dokopy a udržať vládu. Ale musím povedať, že oni majú opačný problém, ako vy. Oni obsah majú, len forma im niekedy chýba. Vy máte formu, ale obsah vám chýba. Vy neviete stavať takú jednoduchú vec, ktorú vedia po celom svete, ako sú diaľnice. Neviete ju stavať po tom, čo ste jedenásť rokov pri moci, neviete ju stavať, keď máte hospodársky rast, neviete ju stavať, keď máte dosť peňazí, nevedeli ste ju stavať, keď ste boli jediní vo vláde a nemuseli ste sa s nikým ani dohodnúť a neviete to ani dneska a jediné, čo viete, pán Blanár, je predložiť sem toto divadelné uznesenie, aby ste mohli teraz najbližší mesiac a pol chodiť po Žilinskom kraji a tváriť sa, aký ste vy dobrodinec. Ak to je vrchol vášho umenia vládnuť po jedenásť a pol roku pri moci, tak sa hanbite. Dovidenia. (Potlesk.)